Document ID: 32008R0472

KOMISSION ASETUS (EY) N:o 472/2008,
annettu 29 päivänä toukokuuta 2008,
lyhyen aikavälin tilastoista annetun neuvoston asetuksen (EY) N:o 1165/98 täytäntöönpanosta NACE Rev. 2:ssa aikasarjoihin sovellettavan ensimmäisen perusvuoden osalta sekä vuotta 2009 edeltävien NACE Rev. 2:n mukaisesti toimitettavien aikasarjojen yksityiskohtaisuuden, muodon, ensimmäisen tilastojakson ja tilastojakson osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lyhyen aikavälin tilastoista 19 päivänä toukokuuta 1998 annetun neuvoston asetuksen (EY) N:o 1165/98 (1) ja erityisesti sen 17 artiklan k ja l kohdan,
sekä katsoo seuraavaa:
(1)
Asetuksella (EY) N:o 1165/98 luodaan yleiset puitteet yritysten suhdanteita koskeville yhteisön lyhyen aikavälin tilastoille. Kyseisten tilastojen kohdealueen määrittelyssä viitataan Euroopan yhteisön tilastollisesta toimialaluokituksesta (NACE Rev. 1) 9 päivänä lokakuuta 1990 annettuun neuvoston asetukseen (ETY) N:o 3037/90 (2).
(2)
Tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1893/2006 mukaan asetuksen (EY) N:o 1165/98 mukaiset lyhyen aikavälin tilastot on tuotettava NACE Rev. 2:n mukaisesti 1 päivästä tammikuuta 2009.
(3)
Asetuksen (EY) N:o 1165/98 17 artiklan k ja l kohdan mukaan on tarpeen määrittää NACE Rev. 2:ssa aikasarjoihin sovellettava ensimmäinen perusvuosi sekä vuotta 2009 edeltävien NACE Rev. 2:n mukaisesti toimitettavien aikasarjojen yksityiskohtaisuus, muoto, ensimmäinen tilastojakso ja tilastojakso.
(4)
Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Asetuksen (EY) N:o 1165/98 mukaisiin NACE Rev. 2:n mukaisesti tuotettuihin lyhyen aikavälin tilastoihin sovellettava ensimmäinen perusvuosi on vuosi 2005 (D-310:n osalta vuosi 2006).
2 artikla
1. NACE Rev. 2:n mukaisesti toimitettavien vuotta 2009 edeltävien aikasarjojen yksityiskohtaisuutta, muotoa, ensimmäistä tilastojaksoa ja tilastojaksoa koskevista erityisvaatimuksista säädetään liitteessä.
2. Edellä olevassa 1 kohdassa tarkoitettuja vaatimuksia noudattaen laaditut aikasarjat on toimitettava komissiolle (Eurostatille) seuraavasti:
a)
kuukausittaisten muuttujien tapauksessa viimeistään tammikuuta 2009 koskevien vastaavien tietojen toimituksen yhteydessä;
b)
neljännesvuositietojen tapauksessa viimeistään vuoden 2009 ensimmäistä vuosineljännestä koskevien vastaavien tietojen toimituksen yhteydessä.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 29 päivänä toukokuuta 2008.

Labels: 19